སྐད་ཆ་དེའི་མཇུག་མ་རྫོགས་གོང་།སྒོ་འགྲམ་དུ་ཏག་ཏག་ཞེས་པའི་གོམ་སྒྲ་མགྱོགས་པོ་ཞིག་ཐོས།དེ་དང་བསྟུན་དངོས་གྲུབ་ཀྱི་སྒོ་ཕྱེ་ནས་བལྟ་ཙམ་བྱེད་དུ།སྐྲ་ལོའི་ཉག་མ་ལྟག་པའི་རྒྱབ་དུ་ཟིང་ཞིང་།གོམ་པའི་འགྲོས་བཞིན་སྐྲ་ཉག་ཚོམ་བུ་རླུང་གིས་གཡུགལག་གཡས་མིག་ཆུ་ཕྱིས་པའི་རྣམ་པ་དང་ལག་གཡོན་ཕར་གཡུག་ཚུར་གཡུག་བྱེད་བཞིན་གོམ་བགྲོད་ཅུང་ཟད་མགྱོགས་པོར་སྤོས་ནས་ཁོ་མོ་བུད་འགྲོ་བ་མཐོང་།དེ་མུར་དངོས་གྲུབ་ཀྱིས་རྗེས་དེད་རུང་རྗེས་མ་ཟིན་གོང་ཁོ་མོ་གླ་བྱེད་རླངས་འཁོར་བསྡད་ནས་སོང་།མི་རིང་བར་ཁོ་མོས་འཕྲིན་ཐུང་ཞིག་བསྐུར།ནང་དོན།༼སྤྱི་ཁྱབ་དངོས་གྲུབ་ལགས།ཉིན་དེ་དག་རིང་ཁྱེད་ནས་ང་ལ་བརྩེ་བའི་དྲོད་ཁོལ་སྦྱིན་གནང་བར་བཀའ་དྲིན་ཆེ།མ་གཞི་དོན་དག་དེར་ངས་ཡུན་རིང་ཞིག་བསམ་བློ་འདྲ་མིན་མང་པོ་བཏང་མྱོངས།འོན་ཀྱང་།ང་ལ་བློ་ཐག་ཆོད་པའི་ཐབས་ཞིག་བཙལ་ནས་རྙེད་མ་སོང་།མ་གཞི་བརྩེ་དུང་ཟེར་བ་དེར་ཕྱོགས་གཉིས་ནས་དགའ་མོད་དང་བརྩི་འཇོག་བྱེད་དགོས་པའི་རྒྱུ་ཞིག་ཡིན་མོད།དེ་ལ་ཕྱོགས་གཅིག་རྐྱང་པས་གསོ་སྐྱོང་ཐུབ་པ་ཡེ་ནས་མ་རེད།ཉིན་དེ་དག་རིང་།ངའི་བསམ་ཚོད་ལ་ཁྱེད་དང་ངེད་གཉིས་ཀྱི་བརྩེ་དུང་དེ་དངོས་གནས་དྭངས་གཙང་ལྷད་མེད་ཞིག་རེད་བསམ།ཡང་སྐབས་རེ།གཡང་ལགས་དང་མཉམ་དུ་འགྲོ་དུས།ང་ངོ་མ་བུད་མེད་སྡུག་ཅག་ཞིག་རེད་བསམ་ནས་གནོང་འགྱོད་ཡང་ཤོར་མྱོངས།གང་ལྟར།ཁྱེད་ལ་བཅང་པའི་ལྷད་མེད་དྭངས་གཙང་གིས་བརྩེ་དུངས་གསོན་པོ་དེའི་ཆེད་དུ་ངས་ཡོད་ཚད་སྣང་མེད་བྱས་སྟེ་བསྐྱུར་མྱོང་།དངོས་གྲུབ་ལགས།དེ་རིང་ངས་གཞི་ནས་ཤེས་སོང་།དོན་དངོས་ཐོག་ཁྱེད་ཀྱི་སེམས་གཏིང་ན་ཡོད་པ་དེ་ནམ་ཡང་ང་མ་རེད།ངས་ད་བར་དུ་ཁྱེད་འཚོ་བར་སུན་སྣང་སྟེར་སོང་བས་དགོང་པ་དྭངས།དེ་རིང་གིས་གནས་ཚུལ་དེ་ང་དང་གཡང་ལགས་གཉིས་ཀྱིས་ཁྲབ་ཚན་ཞིག་ཡིན།ངས་ཁོ་མོའི་རེ་བ་དང་བསམ་ཚོད་ལྟར་འདི་འདྲ་བྱས་པ་ཡིན།ད་ངས་ཤེས་སོང་།དེ་རིང་ནས་བཟུང་ང་ཁྱེད་ཀྱི་འཚོ་བའི་འཁོར་ཡུག་ནས་ཕྱིར་འཐེན་བྱེད་ཀྱི།མཇུག་ཏུ།ཁྱེད་ཀྱི་མི་ཚེ་བདེ་སྐྱིད་ལྡན་པར་ཤོགསྐུ་གཟུགས་ལ་ཐུགས་ཁུར་གནང་རོགས།༽ཞེས་འཁོད།ཉིན་དེའི་ཕྱི་དྲོར་དངོས་གྲུབ་དང་གཡང་ལགས་གཉིས་མེ་འཁོར་བབས་ཚུགས་སུ་ཐོན།སྒུག་ཡུན་མི་རིང་བར་རྒན་བུ་ཁྲིད་འབྱོར།